DA Den Europæiske Unions Tidende C 119/3

Vedtægter for Den Administrative Kommission for Vandrende Arbejdstageres Sociale Sikring, som er oprettet ved Kommissionen for De Europæiske Fællesskaber

(Vedtaget af Den Administrative Kommission på dens møde den 13. og 14. oktober 2004)

(2005/C 119/04)

De regeringsrepræsentanter, der udgør Den Administrative Kommissionen, som er nedsat i henhold til artikel 80 i Rådets forordning (EØF) nr. 1408/71 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet, har —

under henvisning til artikel 80, stk. 3, i nævnte forordning, og

for at gøre det muligt for Den Administrative Kommission at gennemføre de opgaver, der er blevet tildelt den ved Rådets forordning (EØF) nr. 1408/71 og (EØF) nr. 574/72, særlig artikel 81 i forordning (EØF) nr. 1408/71 —

ved enstemmighed fastsat følgende vedtægter for Den Administrative Kommission:

Artikel 1

Den Administrative Kommission er et særligt organ under Kommissionen for De Europæiske Fællesskaber og har samme hjemsted som denne.

Artikel 2

1. I tilfælde af forfald erstattes hvert ordinært medlem af Den Administrative Kommission af den suppleant, som er blevet udpeget hertil af den pågældendes regering.

2. Suppleanterne kan ledsage de ordinære medlemmer til Den Administrative Kommissions møder.

3. Det ordinære medlem kan desuden ledsages af en eller flere tekniske rådgivere, hvis de sager, der skal behandles, eller de foranstaltninger, der skal træffes på nationalt plan, kræver det.

4. Hver delegation kan almindeligvis ikke bestå af mere end fire personer.

5. Repræsentanten for Kommissionen for De Europæiske Fællesskaber kan ledsages af sin suppleant.

En repræsentant for Den Juridiske Tjeneste og, hvis det er formålstjenligt for behandlingen af et spørgsmål, en repræsentant for en anden tjenestegren i Kommissionen for De Europæiske Fællesskaber kan ligeledes deltage i møderne.

6. Den Administrative Kommissions generalsekretær deltager i samtlige møder i Den Administrative Kommission og dennes arbejdsgrupper; han ledsages af sekretariatsmedlemmer udpeget af ham.

I tilfælde af forfald træder et eller flere af generalsekretæren udpegede sekretariatsmedlemmer i dennes sted.

Artikel 3

1. Formandshvervet i Den Administrative Kommission udøves af det medlem, som tilhører den stat, hvis repræsentant i Rådet for Den Europæiske Union i samme periode udøver formandshvervet i dette i overensstemmelse med artikel 203 i traktaten om oprettelse af Det Europæiske Fællesskab.

Formanden repræsenterer Den Administrative Kommission i det i henhold til artikel 82 i forordning (EØF) nr. 1408/71 nedsatte rådgivende udvalg samt i alle andre forhold.

2. Såfremt den fungerende formand får forfald, udøves formandshvervet af dennes suppleant.

3. Når et medlem af Den Administrative Kommission fungerer som formand, kan suppleanten deltage i afstemninger i formandens sted.

4. Den Administrative Kommission træder sammen efter indkaldelse, der i forståelse med formanden sendes af generalsekretæren til de ordinære medlemmer og til de i ovenstående artikel 2, stk. 5, nævnte personer senest ti dage før et møde.

5. Dokumenter fra Den Administrative Kommission undertegnes af formanden.

6. Formanden kan give Den Administrative Kommissions generalsekretær anvisninger af enhver art vedrørende mødernes afholdelse og udførelsen af det arbejde, der hører ind under Den Administrative Kommissions ansvarsområde.

Artikel 4

1. Den Administrative Kommission kan nedsætte arbejdsgrupper og grupper til undersøgelse af særlige problemer.

De i ovenstående artikel 2, stk. 5, nævnte personer kan deltage i disse gruppers møder.

2. Grupperne ledes af en person, som udpeges af formanden for Den Administrative Kommission i forståelse med repræsentanten for Kommissionen for De Europæiske Fællesskaber.

3. Lederen af en arbejdsgruppe indkaldes til det møde i Den Administrative Kommission, på hvilket gruppens rapport behandles.

4. Når Den Administrative Kommission nedsætter en arbejdsgruppe, kan denne få mandat til at udføre sine opgaver på en sådan måde, at dens konklusioner kan godkendes af Den Administrative Kommission uden yderligere drøftelser.

5. Den Administrative Kommission kan nedsætte ad hoc-arbejdsgrupper bestående af et begrænset antal personer, som skal udarbejde og fremlægge forslag vedrørende specifikke emner for Den Administrative Kommission med henblik på vedtagelse.

Den Administrative Kommission beslutter, hvem der skal være ordfører for gruppen, hvilke opgaver gruppen skal udføre, og den fastsætter en tidsfrist for gruppens fremlæggelse af resultaterne for Den Administrative Kommission.

Artikel 5

1. Den Administrative Kommission træder sammen mindst fire gange om året.

2. Hvert år forbeholdes ét af møderne behandlingen af den i artikel 101, stk. 1, i forordning (EØF) nr. 574/72 nævnte opgørelse over refusionskrav, i overværelse af den fungerende formand for Revisionsudvalget, som samtidig aflægger beretning for Den Administrative Kommission i overensstemmelse med artikel 102, stk. 1, litra b), i forordning (EØF) nr. 574/72.

3. Den Administrative Kommission træder sammen til ekstraordinært møde, såfremt mindst fem medlemmer eller repræsentanten for Kommissionen for De Europæiske Fællesskaber anmoder herom. Det skal i en sådan anmodning anføres, hvilke emner der skal behandles på mødet.

4. Den Administrative Kommission kan undtagelsesvis afholde møder uden for sit hjemsted, i et af Den Europæiske Unions medlemslande eller ved en international organisation.

Artikel 6

1. Den foreløbige dagsorden for hvert møde udarbejdes af generalsekretæren i forståelse med formanden for Den Administrative Kommission og repræsentanten for Kommissionen for De Europæiske Fællesskaber.

Såfremt det synes nødvendigt, kan generalsekretæren, før han foreslår et punkt optaget på dagsordenen, bede de berørte delegationer om skriftligt at tilkendegive deres synspunkter vedrørende det pågældende spørgsmål.

Den foreløbige dagsorden tilsendes de ordinære medlemmer og de i ovenstående artikel 2, stk. 5, nævnte personer senest ti dage før mødets begyndelse.

Dokumentationen vedrørende punkterne på dagsordenen tilsendes dem, så snart den foreligger.

2. Den foreløbige dagsorden indeholder i princippet de punkter, for hvilke en anmodning om optagelse på dagsordenen fra et medlem eller fra repræsentanten for Kommissionen for De Europæiske Fællesskaber samt i påkommende tilfælde tilhørende noter er generalsekretæren i hænde senest 20 dage før mødets begyndelse.

3. Dagsordenen godkendes af Den Administrative Kommission ved hvert mødes begyndelse.

Til optagelse af et andet punkt på dagsordenen end de på den foreløbige dagsorden opstillede punkter kræves enstemmighed i Den Administrative Kommission.

4. Medmindre Den Administrative Kommission udtrykkeligt fastsætter en anden frist, skal de noter, det pålægges delegationerne at udarbejde, tilsendes sekretariatet inden for senest to måneder. Såfremt ikke alle noter er sekretariatet i hænde ved fristens udløb, skal det pågældende spørgsmål behandles på Den Administrative Kommissions første møde efter omtalte frists udløb.

5. Alle medlemmer af Den Administrative Kommission og repræsentanter for Europa-Kommissionen har ret til at forelægge konkrete spørgsmål for Den Administrative Kommission om fortolkningen af Rådets forordninger (EØF) nr. 1408/71 og nr. 574/72, såfremt afvigende fortolkninger mellem medlemsstaterne eller mellem en eller flere medlemsstater og Europa-Kommissionen vil kunne berøre personers rettigheder.

Spørgsmålet skal behandles på det første møde efter, at spørgsmålet er blevet fremsat i overensstemmelse med stk. 2.

I mødereferatet skal det anføres, hvilken holdning de enkelte medlemsstater og Europa-Kommissionens repræsentanter har til de forelagte spørgsmål.

Artikel 7

1. Med forbehold af bestemmelserne i artikel 8 kan en gyldig afgørelse kun træffes, når tyve medlemmer eller deres suppleanter stemmer for den.

2. Den Administrative Kommission kan beslutte at vedtage en afgørelse ved brug af en skriftlig procedure. Med dette formål for øje skal formanden forelægge den tekst, der skal vedtages, for medlemmerne af Den Administrative Kommission. Der fastsættes en tidsfrist, inden for hvilken medlemmerne skal angive, om de godkender eller forkaster den foreslåede tekst. Manglende reaktion betragtes som afholdelse fra at stemme.

Formanden skal ved den anførte frists udløb informere medlemmerne om resultatet af afstemningen. Hvis der afgives det påkrævede antal stemmer for en afgørelse, betragtes den som vedtaget den dag, der er sat som frist for medlemmerne til at fremsætte deres bemærkninger.

3. Hvis et medlem af Den Administrative Kommission under den skriftlige procedure foreslår ændringer til teksten, skal formanden enten:

(a) indlede den skriftlige procedure på ny og oplyse medlemmerne om de foreslåede ændringer i overensstemmelse med proceduren i stk. 2, eller

(b) annullere den skriftlige procedure med henblik på at drøfte spørgsmålet på det efterfølgende møde,

afhængigt af, hvilken procedure formanden skønner relevant i det pågældende tilfælde.

4. Hvis et medlem af Den Administrative Kommission under den skriftlige procedure anmoder, om at teksten behandles på et møde i Den Administrative Kommission, skal den skriftlige procedure annulleres.

Spørgsmålet behandles dernæst på det følgende møde i Den Administrative Kommission.

Artikel 8

1. Afgørelser træffes enten ved enstemmighed blandt medlemmerne af Den Administrative Kommission eller ved enstemmighed blandt de tilstedeværende medlemmer eller ved et flertal på mindst tyve af Den Administrative Kommissions medlemmer.

2. Enstemmighed blandt samtlige medlemmer af Den Administrative Kommission kræves til:

a) afgørelser vedrørende fortolkning af forordninger og til gennemførelse af artikel 81, litra a), i forordning (EØF) nr. 1408/71

b) afgørelser vedrørende ændring af vedtægterne.

3. Enstemmighed blandt de tilstedeværende medlemmer kræves til afgørelser vedrørende:

a) anvendelsen af artikel 81, litra e), i forordning (EØF) nr. 1408/71 samt artikel 94 og 95 i forordning (EØF) nr. 574/72

b) forslag til ændring af forordningerne.

4. Afholder tilstedeværende eller repræsenterede medlemmer sig fra at stemme, hindrer dette ikke, at de i stk. 3 nævnte afgørelser vedtages, såfremt der afgives tyve stemmer herfor.

5. Hvor den skriftlige procedure i artikel 7 følges, udelukker ikke-afgivne stemmer ikke vedtagelsen af de i stk. 3 omhandlede afgørelser, for så vidt at de opnår et flertal på mindst tyve stemmer.

Artikel 9

1. Ethvert medlem, som er til stede, når et forslag sættes til afstemning, og som afholder sig fra at stemme, vil efter navneopråbet af formanden blive opfordret til, hvis den pågældende ønsker det, at gøre rede for grunden til sin afholdelse.

2. Såfremt flertallet af de tilstedeværende medlemmer afholder sig fra at stemme, anses det forslag, som er blevet sat til afstemning, for ikke at være kommet i betragtning.

Artikel 10

1. De i medfør af artikel 81, litra a), i forordning (EØF) nr. 1408/71 trufne afgørelser skal begrundes og offentliggøres i Den Europæiske Unions Tidende, medmindre flertallet af medlemmerne af Den Administrative Kommission er af modsat opfattelse.

2. Generalsekretæren træffer de nødvendige foranstaltninger med henblik på offentliggørelsen af disse afgørelser i Den Europæiske Unions Tidende.

3. Medlemmerne af Den Administrative Kommission drager omsorg for, at der på nationalt plan gives passende anvisninger, der sikrer, at disse offentliggjorte og ikke-offentliggjorte afgørelser fra Den Administrative Kommission gennemføres på korrekt vis.

4. Et originalt eksemplar af Den Administrative Kommissions afgørelser, affattet på Fællesskabets officielle sprog og underskrevet af formanden, opbevares i sekretariatets arkiver.

5. Afgørelserne gælder fra den dato, der er fastsat i dem, eller, hvis ingen dato er angivet, fra den første dag i den anden måned efter offentliggørelsen i Den Europæiske Unions Tidende.

Artikel 11

1. Der tages referat af hvert møde, som i princippet skal godkendes på det følgende møde.

Medlemmer, som ikke har modtaget referatet på deres eget sprog, kan udsætte deres endelige godkendelse, til de har modtaget referatet på det pågældende sprog.

2. Beslutninger af særlig hastende karakter kan på det møde, på hvilket de er truffet, gøres til genstand for en erklæring, som indebærer deres endelige vedtagelse.

Artikel 12

Ved formandsskifte fremlægger det nye formandskab sit arbejdsprogram samt planerne for dets gennemførelse.

Artikel 13

Den Administrative Kommission udarbejder med regelmæssige mellemrum en beretning om sit arbejde og gennemførelsen af forordningerne om vandrende arbejdstageres sociale sikring. Beretningen forelægges for Det Rådgivende Udvalg for Vandrende Arbejdstageres Sociale Sikring, som er oprettet i henhold til artikel 82 i forordning (EØF) nr. 1408/71.

Artikel 14

Såfremt de i disse vedtægter indeholdte bestemmelser kræver fortolkning, vil denne blive foretaget af Domstolen i overensstemmelse med artikel 234 i traktaten om oprettelse af Det Europæiske Fællesskab.

Artikel 15

Sprogene i Den Administrative Kommission skal være de samme som de sprog, der er fastlagt som officielle sprog i EU-institutionerne, jf. artikel 290 i traktaten om oprettelse af Det Europæiske Fællesskab.

Artikel 16

Til vedtægterne er knyttet en adfærdskodeks, som har til formål at sikre en mere effektiv tilrettelæggelse og afholdelse af møderne i Den Administrative Kommission.

Artikel 17

Disse vedtægter sendes til det medlem af Kommissionen for De Europæiske Fællesskaber, der er ansvarlig for beskæftigelse og sociale anliggender, sammen med en brevveksling mellem denne og formanden for Den Administrative Kommission.

Vedtægterne og brevvekslingen træder i kraft tre dage efter offentliggørelsen i Den Europæiske Unions Tidende og erstatter de tilsvarende dokumenter, som er offentliggjort i De Europæiske Fællesskabers Tidende af 29. juni 1995.

Udfærdiget i Bruxelles, den 14. oktober 2004 C. J. van den BERG Formand for Den Administrative Kommission